CINNEADH ÓN gCOIMISIÚN

an 12 Samhain 2021

lena mbunaítear an grúpa saineolaithe um an Sásra Eorpach um Ullmhacht agus Freagairt i gcás Géarchéim Slándála Bia

(2021/C 461 I/01)

TÁ AN COIMISIÚN EORPACH,

Ag féachaint don Chonradh ar Fheidhmiú an Aontais Eorpaigh,

De bharr an mhéid seo a leanas:

(1) Le hAirteagal 39 den Chonradh ar Fheidhmiú an Aontais Eorpaigh cuireadh de chúram ar an Aontas agus ar na Ballstáit infhaighteacht soláthairtí táirgí agraibhia, iascaigh agus dobharshaothraithe a áirithiú agus a áirithiú go bhfaigheann na tomhaltóirí na soláthairtí sin ar phraghsanna réasúnta.

(2) Ina Theachtaireacht an 20 Bealtaine 2020 dar teideal “A Farm to Fork Strategy for a fair, healthy and environmentally-friendly food system” [Straitéis “Ón bhFeirm go dtí an Forc” le haghaidh córas bia atá cothrom, sláintiúil agus neamhdhíobhálach don chomhshaol] (1), gheall an Coimisiún go gcuirfeadh sé dlús leis an gcomhordú atá á dhéanamh aige ar fhreagairt choiteann Eorpach ar ghéarchéimeanna a dhéanann difear, nó a d’fhéadfadh difear a dhéanamh, don chóras bia iomlán nó do chuid den chóras bia san Aontas agus a chuireann slándáil bia san Aontas i mbaol nó a d’fhéadfadh í a chur i mbaol. I gcomhréir le gníomhaíocht 2 den Teachtaireacht sin, tá an Coimisiún chun plean teagmhais a fhorbairt chun an soláthar bia agus an tslándáil bia a áirithiú.

(3) Is gá grúpa saineolaithe a bhunú i gcomhréir le Cinneadh C(2016) 3301 ón gCoimisiún (2) lena mbunaítear rialacha cothrománacha maidir le grúpaí saineolaithe de chuid an Choimisiúin a chruthú agus a oibriú (“na rialacha cothrománacha”).

(4) Ba cheart, dá bhrí sin, grúpa saineolaithe a bhunú i réimsí na talmhaíochta, an iascaigh, an dobharshaothraithe, na sláinte agus na sábháilteachta bia agus a chúraimí agus a struchtúr a shainiú.

(5) Ba cheart don ghrúpa cúnamh a thabhairt don Choimisiún agus comhordú níos fearr á fhorbairt ar leibhéal an Aontais i ngach réimse beartais ábhartha agus freagairt chomhbheartaithe á heagrú ar ghéarchéimeanna a dhéanann difear, nó a d’fhéadfadh difear a dhéanamh, don soláthar bia agus don tslándáil bia san Aontas sineirgeacht le struchtúir agus sásraí an Aontais atá ann cheana.

(6) Ba cheart an grúpa a bheith comhdhéanta d’ionadaithe ó na Ballstáit, ó thíortha nach Ballstáit den Aontas iad a bhfuil a slabhra soláthair bia comhtháite go láidir i gcóras bia an Aontais, agus ó eagraíochtaí páirtithe leasmhara. Ba cheart ionadaí ón gCoimisiún a bheith ina chathaoirleach air. Chun críoch comhordaithe, ba cheart pointe teagmhála aonair a bhunú le haghaidh na mBallstát uile agus na dtíortha uile nach Ballstáit den Aontas iad.

(7) Ba cheart rialacha maidir le nochtadh faisnéise ag comhaltaí den ghrúpa agus ag a n-ionadaithe a leagan síos i gcomhréir le hAirteagal 101 den Chonradh ar Fheidhmiú an Aontais Eorpaigh agus le Treoirlínte an Choimisiúin maidir le hinfheidhmeacht Airteagal 101 maidir le comhaontuithe cothrománacha comhair (3).

(8) Ba cheart sonraí pearsanta a phróiseáil i gcomhréir le Rialachán (AE) 2018/1725 ó Pharlaimint na hEorpa agus ón gComhairle (4).

(9) Is iomchuí tréimhse a shocrú chun an Cinneadh seo a chur i bhfeidhm. In am trátha, déanfaidh an Coimisiún a bhreithniú arbh inmholta síneadh a chur leis an tréimhse sin,

TAR ÉIS A CHINNEADH MAR A LEANAS:

Airteagal 1 Ábhar Tá an grúpa saineolaithe um an Sásra Eorpach um Ullmhacht agus Freagairt i gcás Géarchéim Slándála Bia (“an grúpa”) ar bun.

Airteagal 2 Cúraimí Is iad seo a leanas na cúraimí a bheidh ar an ngrúpa: (a) comhairle agus saineolas a sholáthar don Choimisiún i ndáil leis an méid seo a leanas: (i) cur chun feidhme reachtaíocht, chláir agus bheartais an Aontais a bhaineann le hullmhacht an Aontais do ghéarchéimeanna soláthair bia agus slándála bia agus lena fhreagairt orthu; agus (ii) comhar agus comhordú leis na Ballstáit, le tíortha nach Ballstáit den Aontas iad agus le heagraíochtaí páirtithe leasmhara maidir leis na hábhair dá dtagraítear i bpointe (i); (b) taithí agus dea-chleachtas a mhalartú maidir le freagairt chomhbheartaithe a eagrú ar ghéarchéimeanna soláthair bia agus slándála bia, lena n-áirítear é sin a dhéanamh trí fhaireachán agus tuairisciú luath ar bhagairtí, trí bhreathnóireacht ar theacht chun cinn géarchéime, trí mheasúnú iar-ghéarchéime agus trí na ceachtanna a foghlaimíodh; (c) plé a dhéanamh ar phleananna teagmhais na mBallstát agus na dtíortha neamh-AE a fuair cuireadh ón gCoimisiún; (d) cúnamh a thabhairt don Choimisiún agus tionscnaimh bheartais á n-ullmhú a bhaineann le hullmhacht an Aontais do ghéarchéimeanna soláthair bia agus slándála bia agus lena fhreagairt orthu, nuair a théann an Coimisiún i gcomhairle leis maidir leis na tionscnaimh bheartais sin; (e) moltaí a fhorbairt, ar bhonn cás ar chás, a bhaineann le hullmhacht an Aontais do ghéarchéimeanna soláthair bia agus slándála bia agus lena fhreagairt orthu. Beidh cúraimí an ghrúpa gan dochar do Chinneadh Uimh. 1313/2013/AE (5) maidir le Sásra Aontais um Chosaint Shibhialta, agus go háirithe do fhreagracht eisiach an Lárionaid Comhordúcháin Práinnfhreagartha as gach iarraidh ar chúnamh a chomhordú le linn ghníomhachtú Shásra an Aontais um Chosaint Shibhialta, lena n-áirítear i gcás géarchéimeanna bia.

Airteagal 3 Comhairliúchán Féadfaidh an Coimisiún dul i gcomhairle leis an ngrúpa maidir le haon ábhar a bhaineann le hullmhacht an Aontais do ghéarchéimeanna atá ina mbagairt ar sholáthar bia agus slándáil bia agus lena fhreagairt orthu.

Airteagal 4 Comhaltas 1. Is iad seo a leanas a bheidh ina gcomhaltaí den ghrúpa: (a) údaráis inniúla gach Ballstáit i réimsí na talmhaíochta, an iascaigh, an dobharshaothraithe, an bheartais sláinte agus na sábháilteachta bia; (b) na húdaráis inniúla i dtíortha roghnaithe nach Ballstáit den Aontas iad i réimsí na talmhaíochta, an iascaigh, an dobharshaothraithe, an bheartais sláinte agus na sábháilteachta bia ar tíortha iad nach bhfuil a slabhra soláthair bia comhtháite go láidir i gcóras bia an Aontais; (c) suas le 30 eagraíocht páirtithe leasmhara ar an iomlán arna gceapadh mar thoradh ar an nós imeachta roghnúcháin dá dtagraítear in Airteagal 6, atá gníomhach i réimsí na talmhaíochta, an iascaigh, an dobharshaothraithe, an bheartais sláinte agus na sábháilteachta bia nó in aon ábhar a bhaineann le dea-fheidhmiú shlabhra an tsoláthair bia, lena n-áirítear bia a sheachadadh ar thomhaltóirí trí sheirbhísí miondíola nó bia, ionchuir agus tosca táirgthe a sholáthar, táirgeadh bia, próiseáil bia agus iompar bia. 2. Ainmneoidh na comhaltaí ionadaí amháin agus ionadaí malartach amháin agus beidh siad freagrach as a áirithiú go soláthróidh a n-ionadaí agus a n-ionadaí malartach ardleibhéal saineolais sna réimsí dá dtagraítear i mír 1(c). 3. Eagraíochtaí páirtithe leasmhara a roghnaítear mar chomhaltaí, nach bhfuil ar a gcumas rannchuidiú go héifeachtach a thuilleadh le pléití an ghrúpa, ar eagraíochtaí iad nach gcomhlíonann, i dtuairim ranna an Choimisiúin dá dtagraítear in Airteagal 8, na coinníollacha a leagtar amach in Airteagal 339 den Chonradh ar Fheidhmiú an Aontais Eorpaigh nó a d’éirigh as oifig, ní iarrfar orthu a thuilleadh a bheith rannpháirteach in aon chruinniú den ghrúpa le linn a dtéarma oifige agus féadfar iad a ionadú ar feadh a bhfuil fágtha dá dtéarma oifige.

Airteagal 5 Pointí teagmhála Údarás inniúil amháin in aghaidh an Bhallstáit nó in aghaidh na tíre nach Ballstát den Aontas í as measc na dtíortha sin a luaitear in Airteagal 4(1)(a) agus (b), gníomhóidh sé mar phointe teagmhála aonair le haghaidh saincheisteanna a bhaineann leis na cúraimí dá dtagraítear in Airteagal 2. Tabharfaidh na Ballstáit agus tíortha nach Ballstáit den Aontas iad fógra don Choimisiún faoi aon athrú ar an údarás inniúil a ghníomhaíonn mar phointe teagmhála. Foilseoidh an Coimisiún liosta na bpointí teagmhála ar shuíomh gréasáin tiomnaithe agus tabharfaidh sé cothrom le dáta go rialta é.

Airteagal 6 Próiseas roghnúcháin 1. Déanfar eagraíochtaí páirtithe leasmhara a roghnú trí bhíthin glao poiblí ar iarratais a fhoilseofar ar an gClár de Ghrúpaí Saineolaithe an Choimisiúin agus d’eintitis eile den saghas céanna (“an Clár de Ghrúpaí Saineolaithe”). Thairis sin, féadfar an glao ar iarratais a fhoilsiú ar mhodhanna eile, lena n-áirítear ar shuíomhanna gréasáin tiomanta. Sa ghlao ar iarratais, leagfar amach go soiléir na critéir roghnúcháin, lena n-áirítear an saineolas is gá agus na leasanna a ndéanfar ionadaíocht orthu i ndáil leis an obair atá le déanamh. Is é 4 seachtaine an sprioc-am is giorra le haghaidh iarratas. 2. Le go gceapfar eagraíochtaí páirtithe leasmhara, ní mór clárú ar an gClár Trédhearcachta éigeantach. 3. Is é Ard-Stiúrthóir Ard-Stiúrthóireacht na Talmhaíochta agus na Forbartha Tuaithe (AS AGRI) a cheapfaidh údaráis na mBallstát agus údaráis na dtíortha nach Ballstáit den Aontas iad trí chuireadh díreach a chur orthu, arna chomhaontú roimhe sin le hArd-Stiúrthóir Ard-Stiúrthóireacht Ard-Stiúrthóireacht na nGnóthaí Muirí agus na hIascaireachta (AS MARE) agus leis an Ard-Stiúrthóireacht um Shláinte agus Sábháilteacht Bia (AS SANTE). 4. Déanfaidh Ard-Stiúrthóir AS AGRI eagraíochtaí páirtithe leasmhara a cheapadh, arna chomhaontú roimhe sin le AS MARE agus AS SANTE, as measc iarratasóirí a bhfuil ardleibhéal saineolais acu sna réimsí dá dtagraítear in Airteagal 4(1)(c) agus a thug freagra ar an nglao poiblí ar iarratais. 5. Ceapfar eagraíochtaí páirtithe leasmhara ar feadh téarma oifige 5 bliana. Féadfar a dtéarma oifige a athnuachan. Fanfaidh siad in oifig go dtí deireadh a dtéarma oifige nó go dtí go ndéanfar iad a ionadú, cibé acu is túisce.

Airteagal 7 An cathaoirleach Beidh ionadaí ón gCoimisiún ina chathaoirleach ar an ngrúpa.

Airteagal 8 Feidhmiú 1. Gníomhóidh an grúpa arna iarraidh sin ag ranna freagracha an Choimisiúin (AS AGRI, AS MARE agus AS SANTE), i gcomhréir leis na rialacha cothrománacha. 2. Tiocfaidh an grúpa le chéile uair sa bhliain ar a laghad. I gcásanna práinne, féadfaidh an Coimisiún é a thionól tráth ar bith gan fógra a thabhairt roimh ré. 3. Tionólfar cruinnithe an ghrúpa in áitreabh an Choimisiúin nó go fíorúil, ag brath ar na himthosca. 4. Soláthróidh AS AGRI, AS MARE agus AS SANTE seirbhísí rúnaíochta. Féadfaidh oifigigh an Choimisiúin ó ranna eile a bhfuil leas acu sna himeachtaí freastal ar chruinnithe an ghrúpa agus a fhoghrúpaí. 5. I gcomhaontú le AS AGRI, AS MARE agus AS SANTE, féadfaidh an grúpa a chinneadh, trí thromlach simplí dá chomhaltaí, go ndéanfar a chuid plé go poiblí. 6. Na miontuairiscí ar an bplé a dhéanfar ar gach pointe ar an gclár agus ar na tuairimí, na moltaí nó na tuarascálacha arna seachadadh ag an ngrúpa, beidh siad fóinteach agus iomlán. Dréachtóidh an rúnaíocht na miontuairiscí faoi fhreagracht an Chathaoirligh. 7. A mhéid is féidir, is de chomhthoil a ghlacfaidh an grúpa a thuairimí, a mholtaí nó a thuarascálacha. I gcás vóta, cinnfear toradh na vótála trí thromlach simplí de na comhaltaí. Beidh sé de cheart ag na comhaltaí a chaith vóta freasúra nó a staon ó vótáil go gcuirfí doiciméad i gceangal leis na tuairimí, na moltaí nó na tuarascálacha ina ndéanfar achoimre ar na cúiseanna lena seasamh.

Airteagal 9 Foghrúpaí 1. Féadfaidh AS AGRI, AS MARE agus AS SANTE foghrúpaí a bhunú chun scrúdú a dhéanamh ar cheisteanna sonracha ar bhonn téarmaí tagartha arna sainiú acu. Feidhmeoidh na foghrúpaí i gcomhréir leis na rialacha cothrománacha agus tuairisceoidh siad don ghrúpa. Déanfar iad a lánscor a luaithe a chomhlíonfar a sainordú. 2. Comhaltaí de na foghrúpaí nach comhaltaí den ghrúpa iad, roghnófar iad trí ghlao poiblí ar iarratais, i gcomhréir le hAirteagal 6 agus leis na rialacha cothrománacha. 3. Beidh foghrúpa a chomhdhéanfar d’ionadaithe ó na Ballstáit freagrach as malartuithe faisnéise idir na Ballstáit agus an Coimisiún, go háirithe maidir le faisnéis rúnda.

Airteagal 10 Saineolaithe iarrtha Féadfaidh AS AGRI, AS MARE agus AS SANTE iarraidh ar shaineolaithe a bhfuil saineolas sonrach acu i ndáil le hábhar atá ar an gclár oibre a bheith rannpháirteach in obair an ghrúpa nó na bhfoghrúpaí ar bhonn ad hoc.

Airteagal 11 Breathnóirí 1. Féadfar stádas breathnóra a bhronnadh ar dhaoine aonair, ar eagraíochtaí, lena n-áirítear eagraíochtaí páirtithe leasmhara, agus ar eintitis phoiblí nach iad údaráis inniúla na mBallstát iad, trí chuireadh díreach a chur orthu i gcomhréir leis na rialacha cothrománacha. 2. Ainmneoidh eagraíochtaí agus eintitis phoiblí a cheapfar mar bhreathnóirí a n-ionadaithe agus a n-ionadaithe malartacha. 3. Féadfaidh an Cathaoirleach cead a thabhairt do bhreathnóirí agus dá n-ionadaithe a bheith rannpháirteach i bpléití an ghrúpa agus a fhoghrúpaí agus saineolas a sholáthar. Ní bheidh cearta vótála acu, áfach, ná ní bheidh siad rannpháirteach i bhfoirmiú tuairimí, moltaí ná tuarascálacha an ghrúpa agus a fhoghrúpaí.

Airteagal 12 Rialacha nós imeachta De bharr togra ó AS AGRI, AS MARE agus AS SANTE agus i gcomhaontú leo, glacfaidh an grúpa a rialacha nós imeachta trí thromlach simplí dá chomhaltaí, ar bhonn na rialacha caighdeánacha nós imeachta le haghaidh grúpaí saineolaithe (6), i gcomhréir leis na rialacha cothrománacha. Feidhmeoidh na fo-ghrúpaí i gcomhréir le rialacha nós imeachta an ghrúpa.

Airteagal 13 An rúndacht ghairmiúil agus faisnéis rúnaicmithe a láimhseáil Na comhaltaí den ghrúpa agus a n-ionadaithe agus na saineolaithe iarrtha, chomh maith le breathnóirí agus a n-ionadaithe, tá siad faoi réir oibleagáid na rúndachta gairmiúla, a bhfuil feidhm aici, de bhua na gConarthaí agus na rialacha lena gcuirtear chun feidhme iad, maidir le gach comhalta de chuid na n-institiúidí agus a bhfoirne, agus, chomh maith leis sin, tá siad faoi réir rialacha an Choimisiúin maidir le slándáil a bhaineann le cosaint fhaisnéis rúnaicmithe an Aontais, a leagtar síos i gCinntí (AE, Euratom) 2015/443 (7) agus 2015/444 (8) ón gCoimisiún. Mura n-urramóidh siad na hoibleagáidí sin, féadfaidh an Coimisiún gach beart is iomchuí a ghlacadh.

Airteagal 14 Trédhearcacht 1. Clárófar an grúpa agus a fhoghrúpaí ar an gClár de Ghrúpaí Saineolaithe. 2. A mhéid a bhaineann le comhdhéanamh an ghrúpa agus na bhfoghrúpaí, foilseofar na sonraí seo a leanas ar an gClár de Ghrúpaí Saineolaithe i gcomhréir leis na rialacha cothrománacha: (a) ainm údaráis inniúla na mBallstát; (b) ainm údarás inniúil tríú tíortha; (c) ainm eagraíochtaí páirtithe leasmhara; nochtfar an leas a bhfuiltear ag déanamh ionadaíochta air; (d) ainm na mbreathnóirí. 3. Cuirfear gach doiciméad ábhartha, lena n-áirítear na cláir oibre, na miontuairiscí agus aighneachtaí an rannpháirtithe ar fáil ar an gClár de Ghrúpaí Saineolaithe. Go sonrach, foilseofar an clár oibre agus doiciméid chúlra ábhartha eile in am trátha roimh an gcruinniú, agus foilseofar na miontuairiscí go tráthúil ina dhiaidh sin. Ní fhéadfar eisceachtaí ó fhoilsiú a dhéanamh ach i gcás ina meastar go ndéanfadh nochtadh doiciméid dochar do chosaint leasa phoiblí nó phríobháidigh mar a shainítear in Airteagal 4 de Rialachán (CE) Uimh. 1049/2001 ó Pharlaimint na hEorpa agus ón gComhairle (9).

Airteagal 15 Caiteachas a chomhlíonadh 1. Ní íocfar rannpháirtithe i ngníomhaíochtaí an ghrúpa agus na bhfoghrúpaí as na seirbhísí a chuireann siad ar fáil. 2. Aisíocfaidh an Coimisiún na costais taistil agus chothaithe a thabhóidh rannpháirtithe i ngníomhaíochtaí an ghrúpa agus na bhfoghrúpaí. Déanfar an aisíocaíocht i gcomhréir leis na forálacha atá i bhfeidhm laistigh den Choimisiún agus laistigh de theorannacha na leithreasuithe atá ar fáil arna leithdháileadh ar ranna an Choimisiúin faoin nós imeachta bliantúil chun acmhainní a leithdháileadh.

Airteagal 16 Infheidhmeacht Beidh feidhm ag an gCinneadh seo go ceann 5 bliana ón dáta a ghlacfar é.

Arna dhéanamh sa Bhruiséil, 12 Samhain 2021. Thar ceann an Choimisiúin Janusz WOJCIECHOWSKI Comhalta den Choimisiún

(1) COM(2020) 381 final.

(2) Cinneadh C(2016) 3301 final ón gCoimisiún an 30 Bealtaine 2016 lena mbunaítear rialacha cothrománacha maidir le grúpaí saineolaithe de chuid an Choimisiúin a chruthú agus a oibriú.

(3) Teachtaireacht ón gCoimisiún – Treoirlínte maidir le hinfheidhmeacht Airteagal 101 den Chonradh ar Fheidhmiú an Aontais Eorpaigh maidir le comhaontuithe cothrománacha comhair (IO C 11, 14.1.2011, lch. 1).

(4) Rialachán (AE) 2018/1725 ó Pharlaimint na hEorpa agus ón gComhairle an 23 Deireadh Fómhair 2018 maidir le daoine nádúrtha a chosaint i ndáil le sonraí pearsanta a phróiseáil ag institiúidí, comhlachtaí, oifigí agus gníomhaireachtaí an Aontais agus maidir le saorghluaiseacht sonraí den sórt sin, agus lena n-aisghairtear Rialachán (CE) Uimh. 45/2001 agus Cinneadh Uimh. 1247/2002/CE (IO L 295, 21.11.2018, lch. 39).

(5) Cinneadh Uimh. 1313/2013/AE ó Pharlaimint na hEorpa agus ón gComhairle an 17 Nollaig 2013 maidir leis an Sásra Aontais um Chosaint Shibhialta (IO L 347, 20.12.2013, lch. 924).

(6) Iarscríbhinn III a ghabhann le Cinneadh C(2016) 3301.

(7) Cinneadh (AE, Euratom) 2015/443 ón gCoimisiún an 13 Márta 2015 maidir le Slándáil sa Choimisiún (IO L 72, 17.3.2015, lch. 41).

(8) Cinneadh (AE, Euratom) 2015/444 ón gCoimisiún an 13 Márta 2015 maidir leis na rialacha slándála chun faisnéis rúnaicmithe de chuid an Aontais Eorpaigh a chosaint (IO L 72, 17.3.2015, lch. 53).

(9) Rialachán (CE) Uimh. 1049/2001 ó Pharlaimint na hEorpa agus ón gComhairle an 30 Bealtaine 2001 maidir le rochtain phoiblí ar dhoiciméid de chuid Pharlaimint na hEorpa, na Comhairle agus an Choimisiúin (IO L 145, 31.5.2001, lch. 43). Beartaítear leis na heisceachtaí sin an tslándáil phoiblí, gnóthaí míleata, an caidreamh idirnáisiúnta, an beartas airgeadais, airgeadaíochta nó eacnamaíoch, príobháideachas agus ionracas an duine aonair, leasanna tráchtála, imeachtaí cúirte agus comhairle dlí, cigireachtaí/imscrúduithe/iniúchtaí agus próiseas cinnteoireachta na hinstitiúide a chosaint.